‘માધવી જીદ ન કર, હું ફોન કરું તે યોગ્ય નહીં, તું જરા હરતીફરતી થઇ જા પછી લાલ કોઠી પર જઈ તું જ ફોન પર વાત કરજે…’ આરતીએ માથે હાથ પસવારતાં કહેલું : જો પેલો રોમિયો ફોન ન ઉપાડે કે દીકરીના જન્મની વાત સાંભળીને પોબારા ગણી જાય તો આ સુવાવડીની માનસિક હાલત ક્યાંક બગડી ન જાય. . નવજાત દીકરીઓના જન્મ પછી એમને પડખામાં લેવાને બદલે માધવીનો જીવ રાજામાં હતો એ વાત આરતીને ગંભીર લાગી : એ બાળકીઓના પ્રેમમાં પલોટાઈ ને દીકરીઓ માટે જીવવાનું મન બનાવી લે તો પછી રાજાનું ગમે તેવું નિસ્પૃહ વર્તન જીરવી જઈ શકે અન્યથા તો… આરતી આગળ વધુ વિચારી ન શકી.